Erna Solberg: – Du har en plikt å melde fra
Drapene har gjort inntrykk på Høyre-lederen. Hun mener regjeringen bør ta tre grep.  – Vi er litt slik; at vi ikke skal bry oss så mye som skjer innenfor de fire veggene i andre hus i nabolaget. Vi er redde for å blande oss inn. Ofte er det grunn til å mistenke, men vi kvier oss, vi tør ikke blande oss inn. Men privatlivets fred må tidvis brytes. Du har en plikt å melde fra – å bry deg, sier Høyre-lederen. Erna Solberg samler 107 ordførere denne uken, på en stor kommunekonferanse i Trondheim. – Uvanlig mange drap Hun sier at den siste tidens mange drapssaker er det alvorlige bakteppet. – 2024 starter med uvanlig mange drap, flere av disse etterforskes som partnerdrap. En fjerdedel av alle drap i Norge er partnerdrap (1990-2019). I 2023 var om lag 40 prosent av drapene begått i Norge partnerdrap. Solberg sier Høyre-ordførerne forplikter seg til å lage lokale handlingsplaner mot partner- og familievold, og setter ned sitt eget ekspertutvalg som skal fremme forslag til bruk for ordførerne. – Det dreier seg om 107 kommuner der i alt 66 prosent av befolkningen bor. De forplikter seg i dag til å følge opp handlingsplanen utvalget skal lage, sier Solberg til VG. Hun sier at et av målene med arbeidet, er at innbyggerne i hver kommune skal få vite hvor de skal varsle. – Vi skal lage et hjelpeapparat som innbyggerne vet at finnes og som det er lett å komme i kontakt med. Da blir terskelen for å ta kontakt og snakke om problemene lavere. Du har plikt til å melde fra, sier hun og fortsetter: – Det går an å strekke ut hånden når du møter vedkommende, og spørre hvordan det går hvis de igjen har et blåmerke. Man må tørre å si at du ikke helt skjønner hvordan et kjøkkenskap kan gi et slikt blåmerke, sier Høyre-lederen. Omvendt voldsalarm Solberg sier at de allerede nå kan punkte opp tre tiltak som Støre-regjeringen bør iverksette pronto: Oslo-ordfører Anne Lindboe skal lede utvalget. – Vold mot kvinner er vår tids viktigste frihetskamp. Det kan ikke være slik at kvinner må leve i redsel for å bli utsatt for vold eller at barn gruer seg hver dag for å komme hjem fra skolen fordi de blir utsatt for vold hjemme, sier Lindboe. Hun har bakgrunn som barnelege, rettsmedisiner og barneombud. – Altfor ofte er det mangel på kunnskap om hva som er lov og ikke lov. En del gutter ligger med jenter som er fulle. Ingen har fortalt dem hva som er greit eller ikke greit. Det må inn i barnehage og grunnskole, for å hindre at feil holdninger får feste seg. – Vold går i arv Hun viser til en rapport fra Nasjonalt kunnskapssenter om vold og traumatisk stress som viser at partnervold er utbredt for voksne kvinner: 13 prosent har opplevd «mindre alvorlig fysisk partnervold», 11 prosent har vært utsatt for «alvorlig partnervold». – Vi må komme tidlig inn, helst i barnehagen, og lære dem om eierskap av egen kropp, sier Lindboe. Oslo-ordføreren sier at det også må opprettes et tilbud til dem som slår. – Kvinnene går ofte tilbake til voldsutøveren. Vi vil vurdere å opprette et krisesenter for menn i Oslo. Hvis de ikke blir avlært, fortsetter de med sin voldsutøvelse. Solberg nikker. – Vi må også ha fokus på voldsutøveren. Vold går i arv. Mange som slår sine nærmeste, har selv opplevd det da de var mindre. Ordføreren forteller om en erfaring fra da hun var barnelege: – Jeg snakket med mange barn som ble utsatt for vold hjemme. Overraskende mange visste ikke at å utsette noen for vold var ulovlig. De trodde at alle barn opplevde det. Når de fikk med lapp hjem fra skolen, var det helt naturlig å bli slått. Det viser hvor viktig at vi får dette inn allerede fra barneskolen. Får du ikke kunnskap om hva som er ulovlig, så sier du heller ikke fra. – Flere tør melde fra – Dette har foregått over tid og økt, også da dere satt i regjering og kunne gjøre noe med det? – Om familierelatert vold har økt, vet vi nok ikke, men det er riktig at antallet anmeldelser har steget. Familierelatert vold har vært der i all tid, men før ble det i stor grad skjøvet under teppet. Det er gledelig at antallet anmeldelser stiger; det viser at det er blitt større bevissthet og slike saker blir prioritert. Flere tør melde fra, sier Solberg. – Det er litt statsminister light? – Som statsminister ville jeg kanskje laget dette på nasjonalt plan, til alle kommuner, men vi forsøker å bruke den makten vi har til å få til det vi hadde fått til hvis vi hadde sittet i regjering, dog i år bare i Høyre-styrte kommuner.
Høyre-leder Erna Solberg sier de nedsetter et utvalg som skal foreslå tiltak mot vold i nære relasjoner. Planen er at landets 107 Høyre-styrte kommuner skal bruke det for å lage egne handlingsplaner for å bekjempe partner- og familievold.